SKRIFTLIG FORESPØRGSEL E-0373/01

af Reinhold Messner (Verts/ALE) til Kommissionen

(15. februar 2001)

Om: Fornyelse af koncession til Autobrennero og nye motorvejsinvesteringer

Den 18. januar 2001 undertegnede Autobrennero Spa og ANAS aftalen om forlængelse af motorvejskoncessionen med yderligere 30 år. Motorvejsselskabets investeringsplan foreskriver en skattefri henlæggelse på 3 000 mia. lire af overskuddet til basisjernbanetunnelen i Brennerpasset samt nye veje for ca. 1 000 mia. lire (ca. 516 mio.), bl.a. forbindelsesvejen Tirreno-Brennero (Tibre), som forespørgeren allerede har spurgt Kommissionen om (P-1535/99(1), E-2276/00(2)).

1. Er det ifølge Kommissionen tilladt at foretage en sådan forlængelse uden anvendelse af udbudsproceduren med en udveksling af investeringer til konstruktion af nye motorvejsinfrastrukturer?

2. Er Kommissionen enig i, at hvis man accepterer en sådan politik vedrørende overførsler mellem koncessionerede selskaber og de offentlige myndigheder med det formål at skabe nye vejinfrastrukturer, underminerer dette det prioriterede mål, der går ud på at skabe en ligevægt mellem landevejs- og jernbanetransport i Den Europæiske Union?

3. Mener Kommissionen ikke, at tunnelprojektet, som jeg støtter, bør udbydes i offentlig licitation og ikke nødvendigvis bør forbeholdes Autobrennero Spa, både for at sikre, at det bedst mulige projekt vælges, og for at forhindre, at hele projektet med at opgradere jernbanelinjen kommer til at afhænge af forlængelsen af Autobrenneros koncession?

4. Er Kommissionen klar over, at den nuværende jernbanelinje i Brennerpasset stadig har en overskudskapacitet på 25-30 %? Kan Kommissionen sørge for, at denne overskudskapacitet hurtig tildeles jernbaneselskaberne, også de private jernbaner, således at politikken, der har til formål at begrænse den store mængde tung landevejstrafik, kan gøre hurtigere fremskridt?

(1) EFT C 27 E af 29.1.2000, s. 117.

(2) EFT C 89 E af 20.3.2001, s. 173.

Svar afgivet på Kommissionens vegne af Frederik Bolkestein

(23. april 2001)

Det spørgsmål, der stilles af det ærede parlamentsmedlem, indgår mere generelt i en sammenhæng med metoderne til tildeling af motorvejskoncessioner i de forskellige medlemsstater i EU. Kommissionen har anmodet medlemsstaterne om detaljerede oplysninger om deres enkelte situation i denne sammenhæng.

De af de italienske myndigheder fremsendte oplysninger er i øjeblikket sammen med oplysninger fra samtlige andre medlemsstaters myndigheder under undersøgelse i Kommissionen med henblik på at fastlægge en sammenhængende stillingtagen for helheden af motorvejskoncessioner i EU.

På et møde med de italienske myndigheder, der fandt sted i Rom den 18. december 2000 samt ved et brev fremsendt den 14. februar 2001 har Kommissionen allerede anmodet om samtlige nødvendige oplysninger til en vurdering af, om forlængelsen af motorvejskoncessionen til Autostrada del Brennero S.p.A. er forenelig med fællesskabsretten vedrørende offentlige kontrakter. Muligheden af, at motorvejen skal udgøre en delfinansiering af anlægsudgifterne til jernbanebasistunnelen under Brenner, om anført af det ærede parlamentsmedlem, er også af Kommissionen blevet berørt i det førnævnte brev. Hvis det efter undersøgelsen viser sig, at der i forbindelse med de valgte procedurer er tale om en inkompatibilitet med fællesskabsretten, vil Kommissionen naturligvis træffe de passende foranstaltninger.

Kommissionen deler det ærede parlamentsmedlems opfattelse af, at hvis de pågældende offentlige myndigheder beslutter at gennemføre basistunnelprojektet ved hjælp af et offentligt-privat partnerskab, vil det være påkrævet at udskrive et udbud i overensstemmelse med fællesskabsretten. Den glæder sig i øvrigt over, at en sådan mulighed udnyttes

af den europæiske økonomiske firmagruppe Tunnel de Base du Brenner i de kommende måneder. De berørte regeringer samt Kommissionen støtter dette initiativ. Kommissionen er ikke bekendt med, at projektet vedrørende Brenner-tunnelen skulle være reserveret Autobrennero, navnlig eftersom fortjenesten kun udgør en brøkdel af de investeringer, der krævet til gennemførelse af dette projekt.

I henhold til de Kommissionen foreliggende oplysninger råder Brenner-jernbanestrækningen aktuelt over fri kapacitet på visse tidspunkter.

Jernbanestrækningen Verona-München, der benytter Brenner-tunnelen, er en integrerende del af det tværeuropæiske jernbanegodsnet som defineret i direktiv 91/440/EF med ændringer. Som følge heraf kan enhver jernbanevirksomhed, der har en licens i en EU-medlemsstat fra 2003 på ligeværdige og ikke-diskriminerende vilkår få adgang til denne linje med henblik på gennemførelse af internationale godstjenester. Fra denne dato vil linjens kapaciteter blive genfordelt mellem samtlige jernbaneoperatører, der anmoder om adgang.

Det nye direktiv om fordelingen af kapaciteter og tarifering af infrastrukturer(1), omfatter bestemmelser vedrørende samarbejde mellem infrastrukturadministratorer med henblik på fordeling af internationale kapaciteter. Fra denne dato vil de italienske, tyske og østrigske jernbaneinfrastrukturadministratorer derfor skulle koordinere anmodningerne om kapacitet på Brenner-linjen med henblik på at sikre en optimal udnyttelse af denne linje. Kommissionen er af den opfattelse, at en bedre administration af kapaciteterne og åbning af adgang til alle operatører på denne linje i lighed med hele det europæiske net vil føre til, at jernbanetransporten vil kunne spille en vigtigere rolle i forhold til vejtransporten.

For så vidt angår miljøaspektet har Kommissionen anbefalet(2) undertegnelse af protokollen om gennemførelse af Alpe-konventionen på transportområdet. Denne protokol sigter bl.a. mod en bæredygtig mobilitet i regionen gennem flytning af transport fra vej til skinne, og i artikel 11 indvilliger de kontraherende parter i at afstå fra større vejanlægsarbejder til den alpeoverskridende trafik.

(1) EFT L 75 af 15.3.2001.

(2) KOM(2001) 18 endelig udg.